DTC บุกกวมเต็มสูบ! เดินหน้าเปิดโรงแรม “ดุสิต บีช รีสอร์ท กวม” แห่งที่ 2 พร้อมศูนย์การค้า
DTC บุกกวมเต็มสูบ! เดินหน้าเปิดโรงแรม "ดุสิต บีช รีสอร์ท กวม" แห่งที่ 2 พร้อมศูนย์การค้า
DTC บุกกวมเต็มสูบ! เดินหน้าเปิดโรงแรม "ดุสิต บีช รีสอร์ท กวม" แห่งที่ 2 พร้อมศูนย์การค้า
4 มิ.ย. 2563

กลุ่มดุสิตธานี ผนึกความร่วมมือกับ ทาโนต้า พาร์ทเนอร์ บริษัทด้านการลงทุนพัฒนาอสังหาริมทรัพย์ในเกาะกวม เพื่อขยายข้อตกลงในการดำเนินการบริหาร “โรงแรม ดุสิต บีช รีสอร์ท กวม” และ “เดอะ พลาซ่า” ศูนย์การค้าสุดหรูที่ตั้งอยู่เชื่อมติดกัน ซึ่งได้เปิดบ้านต้อนรับลูกค้าและแขกที่เข้าพักเมื่อวันที่ 1 มิถุนายน 2563 ที่ผ่านมา โดยความร่วมมือครั้งนี้นับเป็นการขยายข้อตกลงเพื่อต่อยอดความสำเร็จของโครงการแรกที่ทำร่วมกันคือ “โรงแรมดุสิตธานี กวม รีสอร์ท” ที่เปิดให้บริการไปในปี พ.ศ. 2558 ซึ่งตั้งอยู่ติดกับโครงการใหม่ทั้งสองแห่งนี้
บริษัท ดุสิตธานี จำกัด (มหาชน) หรือ DTC ระบุว่า โรงแรม ดุสิต บีช รีสอร์ท กวม มีห้องพักสำหรับบริการนักท่องเที่ยวรวม 604 ห้อง พร้อมสิ่งอำนวยความสะดวกที่ครบครัน  โดยก่อนหน้านี้โรงแรมดังกล่าวเปิดให้บริการภายใต้ชื่อ โรงแรม เอาท์ริกเกอร์ กวม บีช รีสอร์ท ที่ได้รับการตอบรับเป็นอย่างดีมาเป็นเวลากว่า 20 ปี ก่อนที่จะเปลี่ยนชื่อเป็น โรงแรม ดุสิต บีช รีสอร์ท กวม
โดยในส่วนของศูนย์การค้า “เดอะ พลาซ่า” ประกอบด้วย ร้านอาหาร บาร์ รวมถึงร้านค้าแบรนด์เนมชั้นนำระดับโลกกว่า 60 แห่ง มีทำเลที่ตั้งโดดเด่นย่านใจกลางทูมอน ซึ่งเป็นย่านนักท่องเที่ยวที่คึกคัก และเป็นแหล่งรวมของโรงแรมที่พัก ร้านค้า ศูนย์รวมแหล่งช้อปปิ้งชั้นนำ และสถานบันเทิงมากมาย ห่างจากสนามบินนานาชาติของกวมเพียง 15 นาทีโดยรถยนต์ ด้วยสถานที่ตั้งที่เชื่อมต่อกัน ทำให้แขกที่เข้าพักจะได้เพลิดเพลินกับการช้อปปิ้งที่เดอะพลาซ่า และยังสามารถเข้าถึงสิ่งอำนวยความสะดวกของทั้งสองโรงแรมได้อย่างง่ายดาย ซึ่งรวมถึงร้านอาหารขึ้นชื่อหลายแห่งในโรงแรมดุสิตธานี กวม รีสอร์ท ที่มีรางวัลการันตีความอร่อย
สำหรับกวมเป็นเกาะในมหาสมุทรแปซิฟิก และอยู่ในการปกครองของสหรัฐอเมริกา สามารถเดินทางไปที่เกาะแห่งนี้โดยเครื่องบิน โดยใช้เวลาบินประมาณ 4 ชั่วโมงจากญี่ปุ่น หรือเมืองหลักๆหลายแห่งในเอเชีย เกาะกวมมีชื่อเสียงในเรื่องความงดงามของทะเลสีฟ้าใส เป็นสวรรค์ของนักช้อปเพราะเป็นแหล่งช็อปปิ้งสินค้าปลอดภาษี และมีวัฒนธรรมท้องถิ่นที่มีเสน่ห์ที่น่าค้นหาอย่างมาก อาทิ อาหารพื้นเมือง และคำทักทายพร้อมรอยยิ้มที่เป็นมิตรอย่าง “ฮาฟ อะเดย์” ที่แปลว่าสวัสดีในภาษาท้องถิ่นของชาว “ชามอร์โร” ชนพื้นเมืองของเกาะกวม